Folketing
2000-05-09

Så vil jeg godt give de ordførere ret, som har sagt, at når man skal til at se på det her - og jeg kan jo forstå på regeringen, at det mener den også - så er et af de problemer, man også bør inddrage, og som ikke er inddraget i det her forslag, og det er med vilje, vil jeg gerne sige, måden, hvormed man har aflønnet de her konsulenter. Altså den procentvise aflønning er jo heller ikke noget incitament, så det medvirker vi gerne til. Men det var faktisk for ikke at provokere nogen. Jeg blev nemlig meget glad, dengang boligministeren tiltrådte som boligminister. Ikke ret lang tid bagefter var boligministeren ude at fortælle, at der jo manglede incitamenter, at man byfornyede alt for dyrt, og det måtte man altså til at se på. Og så har jeg på fornemmelsen, at der var nogle, der rykkede boligministeren i frakkeskøderne og sagde, at det skulle boligministeren ikke snakke så højt om. Om det var statsministeren, eller det var byfornyelsesselskaberne, eller nogle andre ved jeg ikke.